De luni, 4 martie, vor fi aplicate restricțiile de circulație pe Drumul Național 1, între Comarnic și Sinaia. Restricțiile de trafic au loc din cauza unor lucrări de toaletare a arborilor periculoși din apropierea părților carosabile.
"CNAIR informează conducătorii auto că, în perioada 04.03.2024 – 09.04.2024, în intervalul orar 09.00 – 15.00, de luni până vineri, vor fi instituite restricții de circulație pe DN 1, între km 111+300 și km 118+800, în zona localităților Comarnic – Sinaia, în vederea desfășurării lucrărilor de toaletare a arborilor periculoși din zona părții carosabile.
Lucrările se vor desfășura pe raza ocolului silvic Sinaia", este anunțul Companiei Naționale de Administrare a Infrastructurii Rutiere.
Pe DN1, între kilometri 111+300 și kilometri 118+800, în zona localităților Comarnic și Sinaia, au fost identificați mai mulți arbori care s-au înclinat periculos spre partea carosabilă, care riscă să se prăbușească peste șosea.
CNAIR anunță că va exista o semnalizare rutieră temporară a lucrărilor ce se va realiza cu indicatoare rutiere, panouri de semnalizare și balize direcționale, care delimitează lucrarea de partea carosabilă.